Region og sygehus kommer med stor erkendelse i sag om indlagt handicappet.

Det var værgen til 44-årige psykisk syge Hans, der sørgede for, at den indlagtes søster og mor ikke måtte besøge ham i de 25 dage, han var indlagt på Aalborg Universitetshospital. Sådan lød konklusionen hos en frustreret og berørt søster til Hans, Mette Gramstrup Ratzer, efter det møde i sagen, som TV2 Nord omtalte i går . Her erkendte sygehuset selv, de burde have været skarpere på, hvorfor værgen nægtede Hans' familie at måtte se ham. Hans' mor Metha har ellers dagligt besøgt ham på opholdsstedet i Vesthimmerland, hvor han har boet i tre år. Tidligere har TV2 Nord afsløret, hvordan familien blev nægtet besøg af Hans - og familien var helt overbevist om, det ikke kunne være dikteret af Hans selv, der er afhængig af hjælp. Forbuddet var uden lægefaglig begrundelse, og det fik en lektor i socialret fra Aalborg Universitet til tirsdag at kalde det i strid med loven. Lektoren får nu opbakning fra en kollega på Aarhus Universitet: - Det kommer meget bag på mig, at en værge har udstedt et besøgsforbud på hospitalet, lyder det kontant fra Eva Naur, der er lektor fra Juridisk Institut. Mener du, at besøgsforbuddet har skadet behandlingen af din bror? - Ja, det er jeg sikker på, det har, svarer Hans' søster Mette Gramstrup Ratzer prompte til TV2 Nord - som deltog på mødet som bisidder for familien. Det kom der ud af mødet På mødet deltog en ledende overlæge fra psykiatrien, en ledende overlæge fra det somatiske sygehus og en jurist fra Region Nordjylland. Her kom det frem, at besøgsforbuddet var dikteret af værgen - og ikke af sygehuset: - Det giver overhovedet ingen mening. Og det tror jeg heller ikke, det gjorde for dem, siger Mette Gramstrup Ratzer. Hos Aalborg Universitetshospital kalder lægefaglig direktør Søren Hjortshøj, der deltog i mødet, hele sagen "uhensigtsmæssig". Se hele interviewet med ham nederst: - Der har ikke været lægefaglige begrundelser for det her, så vidt jeg er orienteret. Men det var værgen, der har været inde og påpege, at det var uhensigtsmæssigt med besøg, lyder den ganske opsigtsvækkende erkendelse. Mødet har givet anledning til selvindsigt hos sygehuset: - Vi fortryder, vi ikke har været mere opsøgende på begrundelser for den udlæggelse af besøgsforbuddet, siger han. Familien stadig i chok Fra samme møde udlægger søster Mette Gramstrup Ratzers den forklaring som en indrømmelse. Det er nemlig sygehuset, der formelt set står bag forbuddet: - Jeg tolker det egentlig, som om de indrømmer, at de har begået fejl, siger hun. Det er stadig ikke lykkedes for familien Ratzer at få en forklaring på, hvorfor værgen har forlangt et besøgsforbud. Hos familien er man i chok over den påvirkning, en værge kan have over et menneske med så stort behov for hjælp som Hans. - Det er kommet fuldstændig bag på mig, hvor meget magt man har som værge i systemet. I det øjeblik du har en værge, mister du teknisk set retten til en familie. Det er så godt som umuligt, at få udskiftet en professionel værge, når først Familieretshuset og Retten har udpeget vedkomende. Følg med på TV2 Nord i morgen om den indbringende værge-industri. Se hele interviewet med den lægefalige direktør her.